CELEX: 32020D1109
Language: sk
Date: 2020-07-20 00:00:00
Title: Rozhodnutie Rady (EÚ) 2020/1109 z 20. júla 2020, ktorým sa v reakcii na pandémiu COVID-19 menia smernice (EÚ) 2017/2455 a (EÚ) 2019/1995, pokiaľ ide o dátumy transpozície a uplatňovania

29.7.2020   
               
               
                  SK
               
               
                  Úradný vestník Európskej únie
               
               
                  L 244/3
               
            
         ROZHODNUTIE RADY (EÚ) 2020/1109
         z 20. júla 2020,
         ktorým sa v reakcii na pandémiu COVID-19 menia smernice (EÚ) 2017/2455 a (EÚ) 2019/1995, pokiaľ ide o dátumy transpozície a uplatňovania
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 113,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho parlamentu (1),
         so zreteľom na stanovisko Európskeho hospodárskeho a sociálneho výboru (2),
         konajúc v súlade s mimoriadnym legislatívnym postupom,
         keďže:
         
                     (1)
                  
                  
                     Smernica Rady 2006/112/ES (3) bola zmenená smernicami Rady (EÚ) 2017/2455 (4) a (EÚ) 2019/1995 (5), aby sa zmodernizoval právny rámec dane z pridanej hodnoty (DPH) pre cezhraničný elektronický obchod medzi podnikom a koncovým zákazníkom (B2C). Väčšina uvedených nových ustanovení sa má uplatňovať od 1. januára 2021.
                  
               
                     (2)
                  
                  
                     Svetová zdravotnícka organizácia (WHO) 30. januára 2020 vyhlásila výskyt ochorenia COVID-19 za stav ohrozenia verejného zdravia medzinárodného významu. WHO 11. marca 2020 vyhlásila výskyt ochorenia COVID-19 za pandémiu. Pandémia COVID-19 postihla všetky členské štáty. Vzhľadom na znepokojivý nárast počtu prípadov a nedostatok bezprostredne dostupných účinných prostriedkov na riešenie pandémie COVID-19 mnohé členské štáty vyhlásili núdzový stav.
                  
               
                     (3)
                  
                  
                     Pandémia COVID-19 predstavuje neočakávanú a bezprecedentnú núdzovú situáciu, ktorá hlboko zasiahla všetky členské štáty a núti ich prijímať okamžité opatrenia na vnútroštátnej úrovni s cieľom prioritne riešiť prebiehajúcu krízu prerozdelením zdrojov vyhradených pre iné oblasti. V dôsledku tejto krízy sa viaceré členské štáty stretávajú s ťažkosťami dokončiť do 31. decembra 2020 vývoj informačných systémov potrebných na uplatňovanie pravidiel stanovených v smerniciach (EÚ) 2017/2455 a (EÚ) 2019/1995 od 1. januára 2021. Niektoré členské štáty, ako aj prevádzkovatelia poštových a kuriérskych služieb preto požiadali o odklad dátumov začatia uplatňovania smerníc (EÚ) 2017/2455 a (EÚ) 2019/1995.
                  
               
                     (4)
                  
                  
                     Vzhľadom na výzvy, ktorým členské štáty čelia pri riešení krízy spojenej sCOVID-19, a na skutočnosť, že nové ustanovenia sú založené na zásade, že všetky členské štáty musia aktualizovať svoje informačné systémy, aby boli schopné uplatňovať pravidlá stanovené v smerniciach (EÚ) 2017/2455 a (EÚ) 2019/1995, a zabezpečiť zber a prenos informácií a platieb v rámci zmenených úprav, je potrebné odložiť dátumy transpozície a začatia uplatňovania týchto smerníc o šesť mesiacov. Odklad o šesť mesiacov je primeraný, keďže zdržanie by malo byť čo najkratšie, aby sa minimalizovali ďalšie rozpočtové straty pre členské štáty.
                  
               
                     (5)
                  
                  
                     Vzhľadom na významný vplyv hospodárskych narušení a na prípadné ďalšie ťažkosti vyplývajúce z pandémie COVID-19 by Komisia v záujme podpory správneho a včasného uplatňovania nových pravidiel DPH pre elektronický obchod mohla úzko spolupracovať s dotknutými členskými štátmi s cieľom monitorovať prispôsobenie vnútroštátnych informačných systémov a v prípade potreby poskytovať technickú pomoc.
                  
               
                     (6)
                  
                  
                     Smernice (EÚ) 2017/2455 a (EÚ) 2019/1995 by sa preto mali zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Zmeny smernice (EÚ) 2017/2455
            Smernica (EÚ) 2017/2455 sa mení takto:
            
                        1.
                     
                     
                        Článok 2 sa mení takto:
                        
                                    a)
                                 
                                 
                                    Nadpis sa nahrádza takto:
                                    „Zmeny smernice 2006/112/ES s účinnosťou od 1. júla 2021“.
                                 
                              
                                    b)
                                 
                                 
                                    Úvodná veta sa nahrádza takto:
                                    „S účinnosťou od 1. júla 2021 sa smernica 2006/112/ES mení takto:“.
                                 
                              
                  
                        2.
                     
                     
                        Článok 3 sa nahrádza takto:
                        
                           „Článok 3
                           Zmena smernice 2009/132/ES
                           S účinnosťou od 1. júla 2021 sa hlava IV smernice 2009/132/ES vypúšťa.“
                        
                     
                  
                        3.
                     
                     
                        V článku 4 sa odsek 1 mení takto:
                        
                                    a)
                                 
                                 
                                    Druhý pododsek sa nahrádza takto:
                                    „Členské štáty prijmú a uverejnia do 30. júna 2021 zákony, iné právne predpisy a správne opatrenia potrebné na dosiahnutie súladu s článkami 2 a 3 tejto smernice. Komisii bezodkladne oznámia znenie týchto ustanovení.“
                                 
                              
                                    b)
                                 
                                 
                                    Štvrtý pododsek sa nahrádza takto:
                                    „Opatrenia potrebné na dosiahnutie súladu s článkami 2 a 3 tejto smernice sa uplatňujú od 1. júla 2021.“
                                 
                              
                  
         
            Článok 2
            Zmeny smernice (EÚ) 2019/1995
            V článku 2 ods. 1 smernice (EÚ) 2019/1995 sa prvý a druhý pododsek nahrádzajú takto:
            
               „Členské štáty prijmú a uverejnia najneskôr 30. júna 2021 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení.
               Tieto opatrenia uplatňujú od 1. júla 2021.“
            
         
         
            Článok 3
            Nadobudnutie účinnosti
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Článok 4
            Adresáti
            Toto rozhodnutie je určené členským štátom.
         
         
            V Bruseli 20. júla 2020
            
               
                  Za Radu
               
               
                  predseda
               
               M. ROTH
            
         
         
            (1)  Stanovisko z 10. júla 2020 (zatiaľ neuverejnené v úradnom vestníku).
         
            (2)  Stanovisko z 10. júna 2020 (zatiaľ neuverejnené v úradnom vestníku).
         
            (3)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).
         
            (4)  Smernica Rady (EÚ) 2017/2455 z 5. decembra 2017, ktorou sa mení smernica 2006/112/ES a smernica 2009/132/ES, pokiaľ ide o určité povinnosti týkajúce sa dane z pridanej hodnoty pri poskytovaní služieb a predaji tovaru na diaľku (Ú. v. EÚ L 348, 29.12.2017, s. 7).
         
            (5)  Smernica Rady (EÚ) 2019/1995 z 21. novembra 2019, ktorou sa mení smernica 2006/112/ES, pokiaľ ide o ustanovenia týkajúce sa predaja tovaru na diaľku a určitých domácich dodaní tovaru (Ú. v. EÚ L 310, 2.12.2019, s. 1).